Na podlagi 3. in 7.člena Zakona o gospodarskih javnih službah (UR.list RS, št.32/93), 21. in 29.člena Zakona o lokalni samoupravi (Ur.list RS, št.72/93) in 13.člena statuta občine Šenčur (Uradni vestnik Gorenjske št.6/95, 6/96) je občinski svet občine Šenčur na svoji 29.seji dne 11.11.1998 sprejel

ODLOK

o koncesioniranih gospodarskih javnih službah

I.TEMELJNA DOLOČBA

1.člen

Ta odlok določa pogoje za podelitev koncesije, javna pooblastila, začetek in čas trajanja koncesije, način financiranja, način plačila koncesije, prenehanje koncesijskega razmerja in drugo splošnega značaja v zvezi z gospodarskimi javnimi službami, ki se v občini Šenčur opravljajo kot koncesionirane javne službe in se uporablja kot sestavni del koncesijskega akta, v kolikor v samem koncesijskem aktu ni drugače določeno.

II.POGOJI ZA IZBOR KONCESIONARJA

2.člen

(1)Koncesionar mora za opravljanje koncesije izpolnjevati predvsem naslednje pogoje:

-da je fizična ali pravna oseba ali oseba civilnega prava, registrirana v  Republiki Sloveniji za opravljanje dejavnosti, ki je predmet koncesije oziroma ima obrtno dovoljenje za opravljanje dejavnosti, ki je predmet koncesije;

-da predloži ustrezni registracijski izpisek in dovoljenje za obratovanje;

-da ni v postopku stečaja oziroma likvidacije;

-da pripravi in predloži program izvajanja javne službe za čas trajanja koncesije;

-da ima izkušnje na področju dejavnosti, ki so predmet koncesije ter s tem v zvezi predloži ustrezne reference;

-da zagotovi, da bo izvajanje dejavnosti, ki so predmet koncesije, potekalo v okviru predpisanih standardov in normativov;

-da razpolaga z zadostnimi strokovnimi kadri in drugimi potenciali za izvajanje dejavnosti, ki so predmet koncesije;

-da pripravi in predloži cene za svoje storitve;

-da se obveže zavarovati proti odgovornosti za škodo, ki bi jo lahko z opravljanjem javne službe povzročil tretji osebi, državi ali občini oziroma položiti ustrezno varščino.

(2)Koncendent lahko v javnem razpisu določi tudi druge pogoje iz prejšnega odstavka tega člena.

III.POOBLASTILA KONCESIONARJA

3.člen

Koncesionar ima v okviru izvajanja koncesionirane javne službe naslednja pooblastila:

-izključno pravico opravljanja dejavnosti, ki je predmet koncesije na območju občine Šenčur,

-določa ceno svojih storitev, v soglasju z županom občine Šenčur, 

-druga javna pooblastila v skladu z zakonom.

IV.POGOJI ZA OPRAVLJANJE DEJAVNOSTI

4.člen

Koncesionar, kot edini izvajalec koncesionirane dejavnosti na območju občine Šenčur, izvaja svojo dejavnost pod naslednjimi pogoji:

-da spoštuje strokovno tehnične, organizacijske in razvojne naloge, ki izhajajo iz nacionalnega razvojnega programa Republike Slovenije in usmeritev občine Šenčur;

-da opravlja koncesijo v svojem imenu in za svoj račun, na podlagi pooblastil tega odloka, koncesijskega akta in koncesijske pogodbe;

-da prodaja svoje storitve v skladu s ceno, h kateri daje soglasje župan občine Šenčur;

-da na zahtevo koncendenta oziroma pristojne inšpekcije omogoča strokovni in finančni nadzor ter nadzor nad zakonitostjo dela;

-da občinski upravi občine Šenčur predloži poročilo, izkaz uspeha in izkaz stanja na področju, ki ga koncesionira;

-da dosledno upošteva tehnične, oskrbovalne, stroškovne, organizacijske in druge standarde ter normative za izvajanje koncesionirane javne službe;

-da zagotovi zadostno število strokovnih kadrov za izvajanje storitev javne službe;

-da zagotovi zadosten obseg tehničnih sredstev za izvajanje storitev javne službe.

5.člen

Koncesionar mora izvajati koncesionirano javno službo tako, da zagotavlja uporabnikom svoje storitve neprekinjeno in kvalitetno v skladu s pogoji, ki jih predpiše koncendent, z zakonom in pravilnikom.

V.TRAJANJE KONCESIJE

6.člen

(1)Koncesija se podeli za dobo od pet do deset let.

(2)Koncesija prične veljati z dnem podpisa koncesijske pogodbe.

(3)Koncesijska pogodba se po poteku časa, za katerega je bila sklenjena lahko podaljša za eno oziroma največ dve leti, pod pogoji določenimi v koncesijski pogodbi.

7.člen

Koncesionar je dolžan pričeti z izvajanjem dejavnosti, ki je predmet koncesije z dnem podpisa koncesijske pogodbe.

VI.PRENEHANJE KONCESIJSKEGA RAZMERJA

8.člen

Razmerje med koncendentom in koncesionarjem preneha:

-s prenehanjem koncesijske pogodbe;

-z odvzemom koncesije;

-z odkupom koncesije;

-s prevzemom koncesionirane gospodarske javne službe v režijo.

9.člen

(1)Koncesijska pogodba preneha z iztekom časa za katerega je bila sklenjena.

(2)Koncesijska pogodba preneha tudi z razdrtjem ali odpovedjo.

(3)Razlogi in pogoji za prenehanje koncesijske pogodbe, odpovedni rok in druge medsebojne pravice in obveznosti ob odpovedi, razdrtju ali drugem prenehanju koncesijske pogodbe se podrobneje določijo v koncesijski pogodbi.

10.člen

(1)Koncendent lahko koncesionarju odvzame koncesijo ne glede na določila koncesijske pogodbe:

-koncesionar ne prične z izvajanjem koncesionirane javne službe v zato določenem roku;

-zaradi ponovljenih hudih in dokumentiranih primerov neučinkovitih oziroma nekvalitetnih storitev, nastalih po izključni krivdi koncesionarja;

-v primeru uvedbe stečaja oziroma likvidacije koncesionarja;

-v primeru neizpolnjevanja enega ali več pogojev za opravljanje koncesijske dejavnosti;

-iz razloga javnega interesa.

(2)Pogoje o odvzemu koncesije se podrobneje uredi s koncesijsko pogodbo.

11.člen

(1)Z odkupom preneha koncesijsko razmerje tako, da koncesionar preneha opravljati gospodarsko javno službo, ki je predmet koncesije, koncendent pa prevzame vse naprave in objekte koncesionarja za opravljanje javne službe.

(2)Možnost prenehanja koncesijskega razmerja z odkupom koncendent izrecno navede v koncesijskem aktu oziroma koncesijski pogodbi.

(3)Pogoji odkupa se določijo v koncesijski pogodbi.

VII.FINANCIRANJE

12.člen

Za izvajanje javne službe pridobiva koncesionar finančna sredstva iz cene za opravljanje storitve, ki jih zaračunava neposredno uporabnikom storitev javne službe.

13.člen

(1)Koncesionar je dolžan za vsako leto trajanja koncesije plačati koncendentu plačilo za koncesijo v višini od 2 % do 10 % od fakturirane vrednosti blaga in storitev, ustvarjene z izvajanjem javne službe v preteklem letu.

Koncesionar je lahko določen čas oproščen plačila, če mora za izvajanje koncesije vložiti večja sredstva.

(2)Pogoje in višino plačila se določi v koncesijski pogodbi.

(3)Sredstva iz prvega odstavka tega člena so prihodek občine.

VIII.NADZOR NAD IZVAJANJEM KONCESIJE

14.člen

Nadzor nad opravljanjem javne službe vršijo v okviru svojih pristojnosti pristojni inšpektorati, uprava občine Šenčur, svet za varstvo uporabnikov javnih dobrin občine Šenčur, nadzorni odbor občine Šenčur in drugi občinski organi, v kolikor imajo za to ustrezna pooblastila.

15.člen

(1)Koncesionar mora nadzornemu odboru občine Šenčur, na njegovo vsakokratno zahtevo omogočiti vpogled v poslovne knjige za kontrolo fakturirane realizacije dejavnosti koncesionirane gospodarske javne službe.

(2)Člani nadzornega odbora občine Šenčur morajo podatke o poslovanju koncesionarja za katere so izvedeli med opravljanjem nadzora iz prejšnega odstavka tega člena, varovati kot poslovno skrivnost.

IX.IZBOR KONCESIONARJA

16.člen

Javni razpis za pridobitev koncesionarja in izbor koncesionarja se izvede na podlagi pravilnika občine Šenčur o postopku javnega razpisa za izbiro koncesionarja in načinu izbire koncesionarja (Uradni vestnik Gorenjske, št.35/98).

X.UPORABNIKI STORITEV JAVNE SLUŽBE

17.člen

Uporabniki imajo naslednje pravice in dolžnosti:

-pravico do rednih in kvalitetnih storitev javne službe;

-redno plačevanje storitve javne službe;

-pritožbe na kakovost storitev;

-pravice iz naslova varstva potrošnikov

-pravico do odškodnine, če nastane škoda po krivdi koncesionarja.

XI.DRUGE DOLOČBE

18.člen

(1)Koncesionar je dolžan v okviru objektivnih možnosti opravljati koncesijsko dejavnost tudi ob nepredvidljivih okoliščinah, nastalih zaradi višje sile.

(2)V primeru iz prvega odstavka tega člena ima koncesionar pravico zahtevati od koncendenta povračilo stroškov, ki so nastali zaradi opravljanja koncesionirane gospodarske javne službe, v nepredvidljivih okoliščinah.

19.člen

(1)Koncesionar je uporabnikom storitev javne službe oziroma drugim osebam odgovoren za škodo, ki jo je zakrivil pri opravljanju ali v zvezi z opravljanjem te gospodarske javne službe.

(2)Koncesionar mora biti zavarovan proti odgovornosti za škodo, ki jo lahko povzroči tretji osebi, državi ali občini Šenčur, zaradi nevestnega izvajanja javne službe.

(3)Pogodba o zavarovanju za namen iz prejšnega odstavka tega čleba mora imeti klavzulo, da je zavarovanje sklenjeno v korist občine Šenčur, v kolikor pride do prenehanja koncesije po krivdi koncesionarja.Zavarovanje lahko koristi tudi Republika Slovenija, v primeru, da mora sama zagotoviti izvajanje javne službe, namesto občine Šenčur.

20.člen

Vprašanja v zvezi z izvajanjem koncesionirane javne službe ob nepredvidljivih okoliščinah, nastalih zaradi višje sile, odgovornostjo koncesionarja za škodo, prenosom koncesije in druga vprašanja, pomembna za ureditev medsebojnih razmerij, se podrobneje uredijo s koncesijsko pogodbo.

21.člen

(1)Koncesionar lahko prenese koncesijo na drugega koncesionarja le s soglasjem koncendenta.

(2)Koncesionar mora v primeru delnega opravljanja javne službe na osnovi pogodbe s podizvajalcem, v razmerju do koncendenta in uporabnikov nastopati v svojem imenu.

22.člen

Medsebojna razmerja med koncendentom in koncesionarjem se podrobneje uredijo s koncesijsko pogodbo, ki jo v imenu in za račun koncendenta podpiše župan občine Šenčur.

XII.PREHODNE IN KONČNE DOLOČBE

23.člen

Ta odlok začne veljati osmi dan po objavi v Uradnem vestniku Gorenjske.

